Správa o vecnom a inštitucionálnom zabezpečení implementácie smernice Rady  EÚ      č. 89/106/EHS o stavebných výrobkoch z hľadiska Národného programu pre prijatie Acquis communautaire 

Z hľadiska Národného programu pre prijatie acquis communautaire (ďalej len NPPAC), bola implementácia Smernice 89/106/EHS zaradená do revidovaného NPPAC pre rok 2000 formou týchto krátkodobých priorít:

-	Prijať novelu zákona č. 90/1998 Z.z. o stavebných výrobkoch v znení neskorších predpisov zákonom Národnej rady Slovenskej republiky.

-	Vydať interpretačné dokumenty MVRR SR (ďalej ID) k zákonu o stavebných výrobkoch ako preklad anglickej verzie ID k Smernici 89/106/EHS.

-	Analyzovať rozhodnutia EK týkajúce sa článku 20 smernice Rady 89/106/EHS pokiaľ ide o skupiny stavebných výrobkov a postupy preukazovania zhody.

-	Realizovať rozhodnutia Komisie k článku 20 (2) smernice v rámci novely zákona č. 90/1998 Z.z. o stavebných výrobkoch.

-	Spolupracovať s rezortmi pri vydávaní predpisov pre technické požiadavky na stavby odvodené zo základných požiadaviek podľa Smernice 89/106/EHS a transponovať Rozhodnutia Komisie k článku 20 (2) smernice.

Do revidovaného NPPAC pre rok 2001 bola zaradená ako krátkodobá priorita:

-	Vydať vyhlášku Ministerstva výstavby a regionálneho rozvoja SR, ktorou sa určujú skupiny stavebných výrobkov a podrobnosti preukazovania zhody,  s termínom účinnosti od 1. 1. 2002. 

  Vlastná implementácia Smernice 89/106/EHS však začala  preberaním tejto smernice do slovenského právneho poriadku už v roku 1998. Smernica Rady č. 89/106/EHS z 21. decembra 1988 o zbližovaní zákonov a ďalších právnych predpisov a správnych rozhodnutí členských štátov, týkajúcich sa stavebných výrobkov, so zapracovanými zmenami podľa smernice Rady č. 93/68/EHS (ďalej len smernica o stavebných výrobkoch), bola do právneho poriadku Slovenskej republiky implementovaná zákonom č. 90/1998 Z. z. o stavebných výrobkoch, ktorý bol schválený Národnou radou SR dňa 10. 2. 1998 a účinnosť nadobudol dňom 1. 10. 1998. 

  Po prijatí zákona pred nadobudnutím jeho účinnosti, vypracovalo a prijalo MVRR SR (vtedy MVVP SR) dokument „Inštitucionálne zabezpečenie zákona č. 90/1998 Z.z. Tento dokument obsahoval postup zabezpečenia všetkých činností vyplývajúcich zo zákona v praxi a úlohy z neho vyplývajúce pre ministerstvo, ako i autorizované osoby a orgány trhového dohľadu.

  Úlohy vyplývajúce z inštitucionálneho zabezpečenia zákona č. 90/1998 Z. z. boli už pred zaradením úlohy zabezpečujúcej implementáciu smernice Rady EÚ do čiastkových revidovaných programov NPPAC na roky 2000 a 2001, plnené takto:

-	K 1.8.1998 bol  na ministerstve zriadený odbor preukazovania zhody stavebných výrobkov (ďalej OPZSV MVRR SR) ako odborný útvar ministerstva, ktorý zabezpečuje všetky odborné činnosti súvisiace s procesmi preukazovania zhody vplývajúce z § 17 zákona o stavebných výrobkoch. 

-	OPZSV MVRR SR  vypracoval a vydal k 1.10.1998 celkom 4 metodické pokyny pre konania o preukazovanie zhody stavebných výrobkov a k 15.1.1999 jeden metodický pokyn pre činnosti oprávneného osvedčovacieho miesta v procesoch technického osvedčovania podľa postupov určených zákonom.

-	K 1.10.1998 bolo ministerstvom vydaných 15 osvedčení o autorizácii s určení rozsahu autorizácie pre 15 subjektov a 1 oprávnenie pre osvedčovacie miesto.

-	Bol dohodnutý postup spolupráce s orgánmi vykonávajúcimi dohľad nad trhom pre oblasť stavebných výrobkov uvádzaných na trh v Slovenskej republike  a dohodnutý nový režim s colnými orgánmi  SR pri dovoze stavebných výrobkov.

-	Rozhodnutím ministra výstavby a verejných prác bola s účinnosťou od 1.10.1998 zriadená Osobitná komisia pre prípravu návrhu rozhodnutí ministra v správnom konaní vo veciach upravených zákonom č. 90/1998 Z. z. 

-	Rozhodnutím ministra výstavby a verejných prác SR č. 10-14.1 z 25.2.1999 boli zriadené 2 komisie ako poradné orgány ministra: Komisia  pre základné a vyhlasovacie činnosti a Komisia pre metodiku a autorizáciu.

-	Bol zriadený Slovenský register stavebných výrobkov.

  Súhrnne možno konštatovať, že výkon činností ministerstva a dotknutých inštitúcií, ktoré vyplývajú zo zákona č. 90/1998 Z.z. o stavebných výrobkoch podľa inštitucionálneho zabezpečenia prijatého ministerstvom ku dňu 1.10.1998 bol zabezpečený.

  Krátkodobé priority zaradené do revidovaného NPPAC na rok 2000 boli plnené takto:

-	spolu s Ministerstvom životného prostredia SR boli vydané interpretačné dokumenty MVRR SR k zákonu č. 90/1998 Z.z. o stavebných výrobkoch, ako preklad anglickej verzie ID k Smernici 89/106/EHS a publikované pre odbornú verejnosť;

-	boli analyzované rozhodnutia EK (spolu 58 rozhodnutí) a analýza bola využitá v ďalšom procese implementácie smernice (pri príprave novely zákona č. 90/1998 Z.z. a vyhlášky MVRR SR;

-	rozhodnutia EK boli realizované pri tvorbe vyhlášky MVRR SR ktorou sa určujú skupiny stavebných výrobkov a podrobnosti o preukazovaní zhody;

-	spolupráca s ostatnými rezortmi na vydávaní predpisov určujúcich technické požiadavky na stavby odvodené zo základných požiadaviek podľa smernice pre stavebné výrobky, bola nevyhnutná a preto bola realizovaná.

Prijatie novely zákona č. 90/1998 Z.z. o stavebných výrobkoch, zaradenej medzi krátkodobé priority v rámci revidovaného programu NPPAC, vyplynulo hlavne z toho, že EK v období po nadobudnutí účinnosti zákona č. 90/1998 Z.z. vydala 58 rozhodnutí, ktoré bolo potrebné premietnuť do slovenského práva. Tieto okolnosti spoločne aj s potrebou reagovať na prijatie zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov a s cieľom  odstrániť niektoré terminologické a gramatické nepresnosti, boli rozhodujúcim impulzom najprv pre prijatie uznesenia vlády SR č. 52/1999 k návrhu harmonogramu úloh vyplývajúcich z pravidelnej správy EK o pripravenosti SR na členstvo v EÚ zo 4. novembra 1998 a potom do Národného programu pre prijatie Acquis Communautaire v Kapitole 1: Slobodný pohyb tovaru, časť 9 stavebné výrobky. Tak sa premietli aj do Správy o pripravenosti SR na členstvo v EÚ. 

Z týchto dokumentov vyplynula úloha vykonať do konca roka 2000 potrebné zmeny v zákone č. 90/1998 Z. z. jeho novelizáciou. 

    Novela zákona 90/1998 Z. z. bola schválená v NR SR 30. októbra 2000. Účinnosť zákona, ktorý bol publikovaný v Zbierke zákonov pod číslom 413/2000 Z. z.. bola stanovená od 1.1.2001 s výnimkou § 7, ods.2,  podľa ktorého sa má nahradiť pôvodná príloha č. 1 k zákonu 90/1998 Z. z. Vyhláškou MVRR SR, ktorou sa určia skupiny stavebných výrobkov a podrobnosti o preukazovaní zhody. Termín účinnosti tejto vyhlášky bol podľa § 7, ods.2 zákona určený od 1.1.2002.

   Krátkodobé priority zaradené do revidovaného NPPAC na rok 2001  boli plnené takto:

Medzi krátkodobé priority, do revidovaného NPPAC na rok 2001, bola zaradená len jedna úloha. „Vyhláška MVRR SR, ktorá nahradí prílohu č. 1 zákona č. 90/1998 Z. z. o stavebných výrobkoch“. Táto úloha bola zaradená aj medzi Prioritné úlohy vlády SR v súlade s uznesením vlády SR č. 17/2001 aktualizovaným uznesením vlády SR č. 703/2001 z 18. 7. 2001 a jej plnenie bolo sledované Monitoringom plnenia Prioritných úloh vlády SR v roku 2001.

 	Návrh vyhlášky MVRR SR k zákonu č. 90/1998 Z.z. o stavebných výrobkoch v znení zákona č. 413/2000 Z.z., ktorou sa určujú skupiny stavebných výrobkov a podrobnosti o preukazovaní zhody, na základe úlohy č. 1.26 z uznesenia vlády SR č. 17/2001, aktualizovanej uznesením vlády SR č. 703 z 18.7.2001 bol prerokovaný takto:

-	vo vedení MVRR SR 28. 6. 2001 a odoslaný na medzirezortné pripomienkové konanie;

-	konferenčné prerokovanie so zástupcami ZSPS a Zväzom prizvanými stavebnými organizáciami sa uskutočnilo pred medzirezortným pripomienkovým konaním a všetky požiadavky boli zapracované;

-	po vyhodnotení a zapracovaní pripomienok z medzirezortného pripomienkového konania, bol listom ministra č. 1302/M – 2001 dňa 15. 8. 2001 odoslaný na prerokovanie Stálej pracovnej komisii pre technické právne predpisy pri Legislatívnej rade vlády SR;

-	v Stálej pracovnej komisii pre technické právne predpisy pri Legislatívnej rade vlády SR bol prerokovaný 8. 10. 2001;

-	na základe záverov Stálej komisie pre technické právne predpisy pri Legislatívnej rade vlády SR bola upravená a listom ministra č. 1552/M – 2001 z 15. októbra 2001 bola zaslaná Redakcii zbierky zákonov a Kancelárii NR SR.

Vyhláška MVRR SR, ktorou sa určujú skupiny stavebných výrobkov a podrobnosti o preukazovaní zhody bude vydaná v Zbierke zákonov v jednej čiastke podľa požiadavky formulovanej v liste ministra spolu s úplným znením zákona č. 90/1998 Z. z. v znení neskorších predpisov do konca roku 2001.

Správa o vecnom a inštitucionálnom zabezpečení implementácie Smernice EÚ o stavebných výrobkoch z hľadiska Národného programu pre prijatie Acquis communautaire, bola na základe plánu práce Rady hospodárskej a sociálnej dohody na II. polrok 2001, ako informačný materiál predložená na jej rokovanie v novembri 2001.

Z predkladanej správy vyplýva, že z hľadiska Národného programu pre prijatie Acquis communautaire je táto úloha splnená a v slovenskom práve  sú vytvorené podmienky pre výrobu  stavebných výrobkov a ich uvádzanie na trh ako v štátoch Európskej únie.

	Schválením a vydaním Vyhlášky MVRR SR  je ukončený proces implementácie Smernice Rady 89/106 EHS v znení smernice 93/1968 ES do právneho poriadku SR a sú vytvorené všetky podmienky predvstupovej stratégie pre túto časť kapitoly č. 1.